
B7‑0381
Europa-Parlamentets beslutning om Kommissionens arbejdsprogram for 2012

Europa-Parlamentet,

–
der henviser til Kommissionens meddelelse om Kommissionens arbejdsprogram for 2011 (KOM(2010)0623/2),

–
der henviser til rammeaftalen om forbindelserne mellem Europa-Parlamentet og Kommissionen, navnlig bilag 4,

–
der henviser til forretningsordenens artikel 35, stk. 3,

A.
der henviser til, at det er af afgørende betydning, at dialogen mellem Europa-Parlamentet og Kommissionen gennemføres i god tid, således at kræfterne kan samles om at definere EU’s vigtigste strategiske målsætninger for næste år og de kommende år,

B.
der henviser til, at de politiske prioriteringer bør afstemmes efter de disponible finansielle midler,

C.
der henviser til, at europæiske politikker og foranstaltninger sammen med medlemsstaternes i overensstemmelse med nærhedsprincippet kan og skal yde et reelt bidrag til at hjælpe borgerne med at forudse og reagere på den hastige udvikling i samfundet,

1.
der henviser til, at det er nødvendigt i højere grad under dialogen mellem Kommissionen og Europa-Parlamentet at udvikle en løbende politisk evaluering af Kommissionens kommende arbejdsprogram;
2.
opfordrer indtrængende Kommissionen til hurtigst muligt og ifølge en klar tidsplan at tilpasse den gældende fællesskabsret til bestemmelserne i artikel 290 og 291 i traktaten om Den Europæiske Unions funktionsmåde;

GENSKABELSE AF VÆKST MED HENBLIK PÅ ARBEJDSPLADSER: HURTIGT FREM MOD 2020

3.
mener, at Europa 2020-strategien bør være den primære politiske ramme for EU i 2012; glæder sig over de flagskibsforslag, som Kommissionen allerede har fremsat, og opfordrer den til at forelægge mere detaljerede forslag til opnåelse af 2020-målene, navnlig inden for rammerne af den næste generation af flerårige programmer (FP8, strukturfondene og CIP-programmet), mener endvidere, at relanceringen af det indre marked er en forudsætning for Europa 2020-strategien, som øger synergien mellem dens forskellige flagskibsinitiativer;

4.
opfordrer Kommissionen til at lette vedtagelse af den næste flerårige finansielle ramme efter 2013 ved at sikre, at Parlamentet får tilstillet de nødvendige oplysninger, og ved under hele proceduren at fremme en åben og konstruktiv dialog og et åbent og konstruktivt samarbejde i overensstemmelse med bestemmelserne i Lissabon-traktaten, således som rådsformandskabet gav tilsagn om i december 2010; opfordrer Kommissionen og Rådet til at foretage det fornødne for hurtigt at nå til enighed med Parlamentet om en praktisk arbejdsmetode i forbindelse med den flerårige finansielle ramme; erindrer om, at en samstemmende udtalelse fra Parlamentet på grundlag af en betænkning fra Budgetudvalget er en forudsætning for Rådets vedtagelse af den flerårige finansielle ramme; erindrer om Parlamentets retningslinjer for den flerårige finansielle ramme, som vedtoges på grundlag af SURE-udvalgets betænkning om investering i fremtiden: en nu flerårig finansiel ramme for et konkurrencedygtigt, bæredygtigt og inklusivt Europa;

5.
forventer, at forslaget til fælles strategisk ramme, som skal omfatte samhørighedsfonden, den europæiske regionaludviklingsfond, den europæiske socialfond, den europæiske landbrugsfond for udvikling af landdistrikterne og den europæiske fiskerifond fremsættes snarest muligt, og opfordrer Kommissionen til at fremsætte forslag til Europa-Parlamentets og Rådets forordning i overensstemmelse med traktatens artikel 289, stk. 1, og artikel 294; opfordrer ligeledes Kommissionen til at fremsætte et nyt forslag til Europa-Parlamentets og Rådets forordning om EU's solidaritetsfond; understreger, ar bevillingerne til samhørighedspolitikken i den fremtidige flerårige finansielle ramme skal holdes på mindst samme niveau som i den nuværende;

Regulering af finansmarkedet: færdiggørelse af reformen

6.
opfordrer Kommissionen til hurtigst muligt at fremsætte:

-
forslag til det fjerde direktiv om kapitalkrav,


-
forslag til direktiv om finansinstrumentmarkedet, som skal skabe de 
reguleringsmæssige rammer for handel med værdipapirer, børser og 
investeringsselskabers forretningsmetoder,


-
forslag om kriseforvaltning i banker og kreditinstitutioner efter afslutningen af den 
igangværende stress-test; 

7.
opfordrer Kommissionen til i 2012 over for Parlamentet at fremsætte:


-
yderligere forslag om integrering af detailbankvirksomhed, som stadig i høj grad er 
baseret på nationalstaterne, for i fuld udstrækning at udnytte fordelen ved et EU-
finansmarked; 


-
forslag til en mekanisme til løsning af krisesituationen i forsikringsselskaber;

Intelligent vækst

8.
erindrer om den intellektuelle ejendomsrets stigende betydning for den økonomiske vækst og for udvikling af Europas innovationspotentiale og understreger, at det er nødvendigt med en hensigtsmæssig beskyttelse af disse rettigheder; glæder sig over Kommissionens meddelelse om intellektuel ejendomsret og opfordrer den til hurtigt at følge den op med konkrete forslag på dette område; 

9.
opfordrer Kommissionen til endnu i år at fremsætte lovforslag om det næste rammeprogram for forskning, teknologisk udvikling og demonstration;

Bæredygtig vækst 

10.
opfordrer Kommissionen til at forbedre sin klimastrategi for at fremme EU lederrolle inden for bekæmpelsen af klimaforandringer og til samtidigt at styrke EU's konkurrenceevne og tilstræbe en afbalanceret international aftale;

11. opfordrer til en sammenhængende ekstern energistrategi for EU, som skal omfatte spørgsmål vedrørende råstoffer og sjældne jordarter og prioritere åbne verdensmarkeder; 

12.
anser det for at være af afgørende betydning, at der foretages en revision af direktivet om atomsikkerhed i 2012 med henblik på at styrke direktivet under hensyntagen til de foretagne stress-tests, og opfordrer Rådet til ikke at se bort fra Parlamentets hovedkrav; 

13.
anmoder Kommissionen om at fremsætte:


forslag til Fællesskabets 7. miljøhandlingsprogram, 


udkast til vandstrategi, som skal integreres i alle relevante EU-politikker, 


forslag til en håndfast biodiversitetsstrategi,


lovforslag om forbud mod markedsføring af levnedsmidler fremstillet på grundlag af klonede dyr eller afkom heraf,


lovforslag om medicinalvarer til avanceret terapi;

14.
mener, at man bør prioritere en revision af TEN-T-retningslinjerne med henblik på at udvikle sammenhængende multimodale transportnetværk, som sikrer en effektiv samkøring af de forskellige former og interoperabilitet; opfordrer derfor Kommissionen til at fremsætte lovforslag om liberalisering af jernbanesektoren sammen med en udvidelse af Det Europæiske Jernbaneagenturs beføjelser inden for certificering og sikkerhed; 

15.
opfordrer igen til, at ideen om at internalisere alle de eksterne omkostninger ved de forskellige transportformer udmøntes i et lovforslag under forudsætning af, at de opnåede indtægter på EU-plan anvendes til at forbedre mobilitetens bæredygtighed;

16.
kræver en stærk, bæredygtig, konkurrencedygtig og retfærdig landbrugspolitik, som er til gavn for de europæiske landmænd og forbrugerne, fremmer udviklingen i landdistrikterne og beskytter miljøet; understreger, at den kommende fælles landbrugspolitik efter 2013 fortsat vil sikre forsyningen af EU's befolkning med levnedsmidler af høj kvalitet og samtidig til en overkommelig pris; opfordrer til en effektiv og ubureaukratisk gennemførelse af en grønnere fælles landbrugspolitik; afviser derfor indførelsen af en yderligere betalings-, kontrol og sanktionsordning; støtter i den forbindelse en forenkling af den fælles landbrugspolitik og de gældende krydsoverensstemmelsesbestemmelser og kræver fastholdelse af et tilstrækkeligt landbrugsbudget for EU i den næste finansieringsperiode på mindst samme niveau som landbrugsbudgettet for 2013;

17.
opfordrer Kommissionen til at fremsætte hensigtsmæssige forslag med henblik på gennemførelsen af en sammenhængende, effektiv og - for så vidt angår markedskravene - tilpasset afsætningspolitik for at øge landbrugssektorens konkurrenceevne og øge bevidstheden om EU-landbrugsprodukterne høje kvalitet både inden for EU og i verden generelt; understreger i den forbindelse, at EU's standarder for fødevaresikkerhed, miljøbeskyttelse, dyrevelfærd og overholdelse af de sociale minimumsstandarder er de højeste i verden; opfordrer navnlig på baggrund af et mere liberaliseret og globaliseret marked til, at den fælles landbrugspolitik skal sikre høje normer inden for det europæiske landbrug samtidig med konkurrenceevnen på verdensmarkederne;

18.
glæder sig over Kommissionens meddelelse om, at den første pakke af reformen af den fælles landbrugspolitik vil blive vedtaget den 13. juli 2011; giver imidlertid udtryk for bekymring over, at den har antydet, at den først vil fremsætte nye forslag om tekniske foranstaltninger i 2013, når de gældende overgangsordninger udløber; 

19.
glæder sig over Kommissionens bestræbelser på at komme ud af dødvandet omkring de flerårige planer vedrørende ansjoser og hestemakrel; gentager, at flerårige planer er et centralt element i den fælles fiskeripolitik, hvorfor de skal vedtages efter den almindelige lovgivningsprocedure;

20.
kræver at der afsættes de nødvendige bevillinger til den ændrede fælles fiskeripolitik for at sikre en vellykket gennemførelse;

Inklusiv vækst

21.
understreger betydningen af de nye flerårige programmer 2013-2020 inden for uddannelse, kultur, det audiovisuelle område, ungdom og borgerskab; mener, at der skal vedtages aktioner og foranstaltninger på grundlag af en hensigtsmæssig og effektiv bevillingsramme for at sikre, at disse veletablerede programmer kan fortsætte med at opfylde de europæiske borgeres behov;

Manglende ligeløn og forening af arbejds- og familieliv

22.
glæder sig over Kommissionens initiativ til at rette op på den manglende ligeløn, herunder indførelsen af en ligelønsdag, men beklager, at dette stadig er en stor udfordring, som skal løses, og gentager sit krav om en kraftig indsats for at modvirke de mange forskellige årsager til manglende ligeløn mellem mænd og kvinder gennem en revision af den gældende lovgivning; Kommissionen bør overveje at fremsætte lovforslag om forskellige orlovsordninger som f.eks. fædreorlov og orlov til pasning af forældre og etablere en EU's strategi på grundlag af bedste praksis i medlemsstaterne til henblik på at opnå den erhvervsfrekvens, der tilsigtes i Europa.2020-strategien;

23.
glæder sig over, at Kommissionen agter at revidere direktiv 2004/37 om beskyttelse af arbejdstagerne mod risici for under arbejdet at være udsat for kræftfremkaldende stoffer eller mutagener; understreger, at nye faktorer og datoer antyder, at der er behov for en ændring, og opfordrer derfor Kommissionen til at fremsætte ændringslovforslaget hurtigt og til at vurdere nødvendigheden af en udvidelse af direktivet med henblik på at mindske risikoen for udsættelse for stoffer, der skader forplantningen, og sikre for de europæiske arbejdstageres sikkerhed og sundhed;

24.
forventer, at Kommissionen vil spille en konstruktiv mæglerrolle under hele behandlingen af forordningerne om samhørighedspolitikken med henblik på at nå til enighed under lovgivningsproceduren så tidligt som muligt for at undgå utilsigtede forsinkelser og for på en effektiv måde at løse eventuelle indledende vanskeligheder, som kan opstå i forbindelse med gennemførelsen af de operationelle samhørighedsprogrammer i den næste programperiode;

Udnyttelse af vækstpotentialet i det indre marked

25.
opfodrer til, at der arbejdes for indførelse af en europæisk aftalelov som et operationelt instrument i form af en forordning med en dertil hørende værktøjskasse; indførelsen af en fungerende retsakt om europæisk aftaleret er af afgørende betydning for, at det indre marked kan fungere bedre, og vil føre til mere retssikkerhed for borgerne;

26.
opfordrer Kommissionen til at prioritere fremsættelse af sit bebudede forslag til en alternativ tvistbilæggelsesordning, da tvistbilæggelsen uden om domstolene kan ske hurtigere og billigere; gentager sine forbehold over for Kommissionens initiativer om kollektive søgsmål; erindrer om, at alle initiativer vedrørende kollektive søgsmål skal være i overensstemmelse med Parlamentets beslutning af 26. marts 2009 om hvidbogen om erstatningssøgsmål ved overtrædelse af EF's kartel- og monopolregler; det bør ikke føre til chikanerende søgsmål og skal overholde nærhedsprincippet;

27.
opfordrer Kommissionen til at fremsætte lovforslag om salgsfremme, som yderligere vil forbedre det indre marked og beskytte forbrugere og erhvervslivet;

28.
er betænkelig ved, at SMV-testen ifølge Kommissionen ikke er blevet anvendt korrekt og konsekvent i forbindelse med alle de nye lovforslag, især ikke på nationalt niveau; opfordrer derfor Kommissionen til at fremsætte minimumsstandarder og krav, der er baseret på bedste praksis, for anvendelse af SMV-testen på EU-plan og nationalt plan;

GENNEMFØRELSE AF DAGSORDENEN FOR BORGERNE: FRIHED, SIKKERHED OG RETFÆRDIGHED

Grænseforvaltning:

29.
erkender nødvendigheden af intelligente ydre grænser og en bedre forvaltning af dem og af en effektiv og troværdig politik vedrørende disse grænser; mener, at kontrollen af adgangen til EU's territorium er en af de vigtigste opgaver for et område uden indre grænser, hvorfor grænsekontrollen ved EU's ydre grænser hele tiden skal forbedres for at modvirke nye indvandrings- og sikkerhedsrisici, hvilket også nødvendiggør indførelsen af en afbalanceret visumpolitik; opfordrer i den forbindelse Kommissionen til at afslutte indførelsen af SIS II-systemet, VIS og EURODAC samt den nye IT-strategi;

30.
ses positivt på en ændring af SIRENE-håndbogen, der er en ajourføring af den fælles praktiske håndbog for grænsevagter, på en yderligere udvikling af et europæisk grænsekontrolsystem (EUROSUR) og på indførelsen af en ordning med europæiske grænsevagter i overensstemmelse med Stockholm-programmet;

31.
glæder sig over Kommissionen initiativ til yderligere at afklare forudsætningerne for, at medlemsstaternes myndigheder kan gennemføre grænsekontrol med henblik på at dele operationelle oplysninger og at samarbejde med hinanden og med Frontex; er enig i, at Frontex spiller en afgørende rolle i forvaltningen af grænsekontrollen, og glæder sig over aftalen om ændring af de gældende bestemmelser med henblik på at gøre den mere effektiv, for så vidt angår operationel kapacitet ved de yde grænser;

32.
mener, at arbejdet med asylpakken skal fortsættes med henblik på at indføre en fælles europæiske asylordning, som giver de mennesker, der har behov for det, fuld beskyttelse og forhindrer, at asyllovgivningen udnyttes til andre formål, hovedsageligt økonomisk indvandring; kræver en ambitiøs men realistisk asylpolitik, som tager hensyn til situationen i de medlemsstater, der bærer en uforholdsmæssig del af byrden som følge af den øgede indvandring;

33.
understreger, at Schengen-samarbejdet er en vigtig præstation, som bør styrkes; støtter en bedre evalueringsmekanisme, som sikrer en effektiv kontrol af de ydre grænser og gentager behovet for mere solidaritet, hvis stabiliteten i Schengen-området skal sikres; fremfører, at en afgørelse om at indføre en begrænset grænsekontrol inden for Schengen-området kun kan ske undtagelsesvist og efter godkendelse fra Kommissionen; 

Ofre

34.
glæder sig over Kommissionens initiativ vedrørende en pakke for ofrene for forbrydelser og anser det for meget vigtigt at øge støtten til ofrene for forbrydelser i EU og styrke deres rettigheder; støtter en ordning inden for rammerne af enten civilretten eller strafferetten; mener, at der bør indføres yderligere sikringsbestemmelser og særlige foranstaltninger for særlige grupper af ofre som f.eks. ofre for terrorhandlinger; disse foranstaltninger skal omfatte erstatning og støtte til ofrene og mindehøjtideligheder for dem, dækning og bistand (herunder psykologisk og social bistand), hvis de er uden for EU, samfundsmæssige anerkendelse (mindehøjtideligheder), beskyttelse af deres etiske integritet fra mediernes side samt finansiel bistand, og understreger behovet for et europæisk charter terrorofrenes rettigheder;

35.
understreger sit gentagne krav om, at Kommissionen fremsætter et forslag til europæisk charter for passagerrettigheder inden for alle transportformer i 2012;

EUROPA I VERDEN: STØRRE VÆGT PÅ DEN INTERNATIONALE SCENE

36.
understreger, at det ville glæde sig over nye initiativer på følgende områder: 


-
en genoplivning af Det Transatlantiske Økonomiske Råd på grundlag af konkrete 
foranstaltninger til fjernelse af eksisterende hindringer for økonomisk integration og 
opnå et transatlantisk marked i 2015,


-
en styrket europæisk forsvarskapacitet for at øge den transatlantiske sikkerhed,


-
en revision af Middelhavsunionen på grundlag af en evaluering af de eksisterende 
mangler og de seneste begivenheder i forbindelse med det arabiske forår,


-
en strategi for en ny naboskabspolitik,


-
en strategi over for BRIC-landene, 


- 
EU's rolle i terrorbekæmpelsen herunder en nærmere samordning af den europæiske 
sikkerhedsstrategi og den interne sikkerhedsstrategi;
En omfattende handelspolitik

37.
støtter Kommissionens indsats under de igangværende bilaterale og regionale handelsforhandlinger med henblik på at opnå et positivt resultat i form af sammenhængende og afbalancerede handelsaftaler i 2012, som i væsentlig grad vil forbedre EU's handelsmuligheder og EU-selskabernes muligheder i verden, men mener, at der er behov for en ekstra indsats for EU's side for at udnytte mulighederne fra indledningen af multilaterale forhandlinger under Doha-runden, som skal ane vejen for økonomisk stabilitet i verden;  mener, at EU bør styrke sine handelsforbindelser med de andre store økonomiske og politiske aktører i verden, navnlig USA, Kina og Japan, ved at anvende de eksisterende midler og instrumenter til samarbejde og udvide deres anvendelse, hvor det er muligt; 

38.
mener, at fjernelsen af hindringer for handel og investeringer i verden fortsat er af afgørende betydning og et væsentlige element i EU's verdensomspændende handelsstrategi; henviser i den forbindelse til Kommissionens seneste rapport fra 2011 om hindringer for handel og investeringer, som viser betydelige og uberettigede hindringer i forholdet til strategiske partnere med begrænset markedsadgang i de vigtigste tredjelande; gentager derfor sit krav til Kommissionen om koncentreret og målbevidst at følge denne dagsorden og fortsætte kampen mod uberettigede protektionistiske tiltag; 

EU's udvidelse, udviklingspolitik og humanitær bistand

39.
støtter udvidelsen og naboskabspakkerne for 2012; bekræfter, at en fuldstændig og nøje overholdelse af alle Københavns-kriterierne og evnen til at integrere sig i EU fortsat er en forudsætning for at blive medlem af EU; erindrer om Parlamentets støtte in en EU-fremtid for de vestlige Balkanlande; opfordre Kommissionen til at afslutte tiltrædelsesforhandlingerne med Kroatien inden sommerferien;
40.
støtter udvidelsen af skolemadsprogrammer til at omfatte alle børn i sultområder med anvendelse af lokalt producerede levnedsmidler og afskaffelsen af brugerbetaling for folkeskolen og grundlæggende sundhedstjenester, om nødvendigt betalt gennem en forhøjelse af bistanden;

Budgetkontrol

41.
opfordrer Kommissionen til at fremlægge oplysninger om de reelle forvaltnings- og personaleudgifter til gennemførelsen af programmer, som finansieres over EU-budgettet opgjort efter centraliseret gennemførelse (direkte og indirekte), delt forvaltning og fælles forvaltning med internationale organisationer, hvilket vil give et bedre overblik over de reelle faste udgifter og dermed sikre en mere effektiv anvendelse af de disponible bevillinger;

42.
pålægger sin formand at sende denne beslutning til Rådet og Kommissionen samt medlemsstaternes regeringer og parlamenter.

